CELEX: 32016D1155
Language: el
Date: 2016-07-14 00:00:00
Title: Εκτελεστική απόφαση (ΕΕ) 2016/1155 της Επιτροπής, της 14ης Ιουλίου 2016, σχετικά με την ισοδυναμία των συστημάτων δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες των Ηνωμένων Πολιτειών της Αμερικής, σύμφωνα με την οδηγία 2006/43/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2016) 4363] (Κείμενο που παρουσιάζει ενδιαφέρον για τον ΕΟΧ)

15.7.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 190/80
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1155 ΤΗΣ ΕΠΙΤΡΟΠΉΣ
   της 14ης Ιουλίου 2016
   σχετικά με την ισοδυναμία των συστημάτων δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες των Ηνωμένων Πολιτειών της Αμερικής, σύμφωνα με την οδηγία 2006/43/ΕΚ του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2016) 4363]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/43/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, για τους υποχρεωτικούς ελέγχους των ετήσιων και των ενοποιημένων λογαριασμών, για την τροποποίηση των οδηγιών 78/660/ΕΟΚ και 83/349/ΕΟΚ του Συμβουλίου και για την κατάργηση της οδηγίας 84/253/ΕΟΚ (1) του Συμβουλίου, και ιδίως το άρθρο 46 παράγραφος 2 πρώτο εδάφιο,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 45 παράγραφος 1 της οδηγίας 2006/43/ΕΚ, οι αρμόδιες αρχές ενός κράτους μέλους απαιτείται να εγγράφουν στο μητρώο τους όλους τους ελεγκτές και τις ελεγκτικές οντότητες από τρίτες χώρες που υποβάλλουν έκθεση ελέγχου σχετικά με ετήσιους ή ενοποιημένους λογαριασμούς εταιρειών που έχουν συσταθεί εκτός της Ένωσης των οποίων οι μεταβιβάσιμοι τίτλοι είναι εισηγμένοι για διαπραγμάτευση σε οργανωμένη αγορά του εν λόγω κράτους μέλους. Βάσει του άρθρου 45 παράγραφος 3 της οδηγίας 2006/43/ΕΚ, απαιτείται από τα κράτη μέλη να υπαγάγουν τους εν λόγω εγγεγραμμένους στο μητρώο τους ελεγκτές και ελεγκτικές οντότητες στα εθνικά συστήματα εποπτείας, διασφάλισης ποιότητας, ερευνών και κυρώσεων.
            
         
               (2)
            
            
               Τα κράτη μέλη δύνανται να μην εφαρμόζουν ή να τροποποιούν, στη βάση της αμοιβαιότητας, τις απαιτήσεις του άρθρου 45 παράγραφοι 1 και 3 της οδηγία 2006/43/ΕΚ σε σχέση με τους ελεγκτές και τις ελεγκτικές οντότητες τρίτης χώρας, υπό την προϋπόθεση ότι τα συστήματα δημόσιας εποπτείας, διασφάλισης ποιότητας, έρευνας και επιβολής κυρώσεων για τους ελεγκτές και τις ελεγκτικές οντότητες της εν λόγω τρίτης χώρας κρίνονται ισοδύναμα με τις απαιτήσεις δυνάμει της οδηγίας. Οι όροι υπό τους οποίους δύνανται να μην εφαρμόζονται ή να τροποποιούνται οι απαιτήσεις του άρθρου 45 παράγραφοι 1 και 3 της οδηγίας 2006/43/ΕΚ ως αποτέλεσμα του προσδιορισμού της ισοδυναμίας καθορίζονται, κατά γενικό κανόνα, σε συμφωνία συνεργασίας, όπως αναφέρεται στο άρθρο 46 παράγραφος 3 της οδηγίας 2006/43/ΕΚ, μεταξύ του κράτους μέλους και του συστήματος δημόσιας εποπτείας, διασφάλισης ποιότητας, ερευνών και επιβολής κυρώσεων της οικείας τρίτης χώρας και κοινοποιούνται στην Επιτροπή.
            
         
               (3)
            
            
               Με την εκτελεστική απόφαση 2013/281/ΕΕ (2), η Επιτροπή έκρινε ότι τα συστήματα δημόσιας εποπτείας, διασφάλισης ποιότητας, έρευνας και επιβολής κυρώσεων για τους ελεγκτές και τις ελεγκτικές οντότητες των αρμόδιων αρχών των Ηνωμένων Πολιτειών της Αμερικής, ήτοι από την Securities and Exchange Commission of the United States of America (Επιτροπή Κεφαλαιαγοράς των Ηνωμένων Πολιτειών της Αμερικής) και το Public Company Accounting Overisght Board of the United States of America (Συμβούλιο Δημόσιας Εποπτείας Εταιρικών Λογαριασμών των Ηνωμένων Πολιτειών της Αμερικής), ήταν ισοδύναμα με τα συστήματα δημόσιας εποπτείας, διασφάλισης ποιότητας, έρευνας και επιβολής κυρώσεων για τους ελεγκτές και τα ελεγκτικά γραφεία των κρατών μελών. Η εν λόγω εκτελεστική απόφαση παύει να ισχύει στις 31 Ιουλίου 2016. Κατά συνέπεια, η ισοδυναμία των εν λόγω συστημάτων θα πρέπει να αξιολογηθεί εκ νέου.
            
         
               (4)
            
            
               Ο χρονικός περιορισμός στην εφαρμογή της εκτελεστικής απόφασης 2013/281/ΕΕ οφειλόταν στην έλλειψη αμοιβαίας εμπιστοσύνης στα συστήματα εποπτείας αυτών των χωρών. Κατά συνέπεια, ο μηχανισμός συνεργασίας μεταξύ των αρμόδιων αρχών των κρατών μελών και των αρμόδιων αρχών των Ηνωμένων Πολιτειών έχει αναθεωρηθεί προκειμένου να εκτιμηθεί η πρόοδος στην επίτευξη αμοιβαίας εμπιστοσύνης. Μετά την έκδοση της εκτελεστικής απόφασης 2013/281/ΕΕ έγιναν ορισμένα βήματα στην οικοδόμηση εμπιστοσύνης, μεταξύ των οποίων η δέσμευση για την αποφυγή περιττής αλληλεπικάλυψης των εργασιών και ο καθορισμός προσεγγίσεων συνεργασίας που οδηγούν σε μεγαλύτερο βαθμό εμπιστοσύνης στο μέλλον.
            
         
               (5)
            
            
               Σε περίπτωση εταιρείας που έχει συσταθεί στις Ηνωμένες Πολιτείες της Αμερικής της οποίας οι μεταβιβάσιμοι τίτλοι είναι εισηγμένοι προς διαπραγμάτευση σε οργανωμένη αγορά κράτους μέλους, αλλά όχι στις Ηνωμένες Πολιτείες της Αμερικής, τα κράτη μέλη θα πρέπει να μεριμνούν ώστε όλες οι αναθέσεις ελέγχου σχετικά με τις οικονομικές καταστάσεις της εταιρείας αυτής να καλύπτονται από τις ρυθμίσεις συνεργασίας που έχουν συμφωνηθεί με τις αρμόδιες αρχές των Ηνωμένων Πολιτειών της Αμερικής για τον καθορισμό του συστήματος δημόσιας εποπτείας, διασφάλισης ποιότητας, ερευνών και κυρώσεων το οποίο θα εφαρμόζεται στους ελεγκτές των εν λόγω εταιρειών. Σε περίπτωση που τις ανωτέρω αναθέσεις ελέγχου έχει αναλάβει ελεγκτής ή ελεγκτική οντότητα άλλου κράτους μέλους, τα οικεία κράτη μέλη θα πρέπει να συνεργάζονται προκειμένου να εξασφαλίσουν ότι η ανάθεση του ελέγχου περιλαμβάνεται στο πεδίο ενός εκ των συστημάτων τους δημόσιας εποπτείας, διασφάλισης ποιότητας, ερευνών και κυρώσεων. Οι εν λόγω μεταβατικές ρυθμίσεις δεν εμποδίζουν τα κράτη μέλη να προβαίνουν σε ρυθμίσεις συνεργασίας για μεμονωμένους ελέγχους διασφάλισης ποιότητας μεταξύ των αρμόδιων αρχών ενός κράτους μέλους και των αρμόδιων αρχών των Ηνωμένων Πολιτειών της Αμερικής.
            
         
               (6)
            
            
               Οποιοδήποτε συμπέρασμα σχετικά με την ισοδυναμία των συστημάτων δημόσιας εποπτείας, διασφάλισης ποιότητας, ερευνών και κυρώσεων τρίτων χωρών, σύμφωνα με το άρθρο 46 παράγραφος 2 της οδηγία 2006/43/ΕΚ, δεν προδικάζει τυχόν αποφάσεις που μπορεί να λάβει η Επιτροπή σχετικά με την καταλληλότητα των απαιτήσεων που πληρούνται από τις αρμόδιες αρχές της εν λόγω τρίτης χώρας, σύμφωνα με το άρθρο 47 παράγραφος 3 πρώτο εδάφιο της εν λόγω οδηγίας.
            
         
               (7)
            
            
               Ο απώτερος στόχος της συνεργασίας μεταξύ των αρμόδιων αρχών των κρατών μελών και των Ηνωμένων Πολιτειών στον τομέα των συστημάτων δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές εταιρείες είναι η επίτευξη αμοιβαίας εμπιστοσύνης στα συστήματα εποπτείας αυτών των χωρών βάσει της ισοδυναμίας των εν λόγω συστημάτων.
            
         
               (8)
            
            
               Η Επιτροπή διενήργησε αξιολόγηση της ισοδυναμίας των συστημάτων δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες της Securities and Exchange Commission των Ηνωμένων Πολιτειών της Αμερικής και του Public Company Accounting Overisght Board των Ηνωμένων Πολιτειών της Αμερικής, με τη βοήθεια της ευρωπαϊκής ομάδας φορέων εποπτείας ελεγκτών. Η αξιολόγηση διενεργήθηκε με βάση τις απαιτήσεις των άρθρων 29, 30 και 32 της οδηγίας 2006/43/ΕΚ, που διέπουν τα συστήματα δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τα ελεγκτικά γραφεία των κρατών μελών. Τα συστήματα δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες των συστημάτων της Securities and Exchange Commission των Ηνωμένων Πολιτειών της Αμερικής και του Public Company Accounting Oversight Board των Ηνωμένων Πολιτειών της Αμερικής πληρούν απαιτήσεις που είναι ισοδύναμες με αυτές που ορίζονται στα άρθρα 29, 30 και 32 της εν λόγω οδηγίας.
            
         
               (9)
            
            
               Το Public Company Accounting Oversight Board των Ηνωμένων Πολιτειών της Αμερικής έχει αρμοδιότητα δημόσιας εποπτείας, διασφάλισης ποιότητας και διεξαγωγής ερευνών επί των ελεγκτών και των ελεγκτικών γραφείων. Η Securities and Exchange Commission των Ηνωμένων Πολιτειών της Αμερικής έχει αρμοδιότητα να επιβλέπει τις δραστηριότητες του Public Company Accounting Oversight Board.
            
         
               (10)
            
            
               Οι αρμόδιες αρχές των Ηνωμένων Πολιτειών της Αμερικής προτίθεται να αξιολογήσουν περαιτέρω τα συστήματα δημόσιας εποπτείας, διασφάλισης ποιότητας, ερευνών και κυρώσεων στα κράτη μέλη προτού αποφασίσουν να βασιστούν πλήρως στην εποπτεία που διεξάγεται από τις αρμόδιες αρχές τους. Ως εκ τούτου, εκτιμώντας ότι η παρέκκλιση που προβλέπεται στο άρθρο 46 της οδηγίας 2006/43/ΕΚ βασίζεται στην αρχή της αμοιβαιότητας, ο μηχανισμός συνεργασίας μεταξύ των αρμόδιων αρχών των κρατών μελών και των αρμόδιων αρχών των Ηνωμένων Πολιτειών της Αμερικής θα πρέπει να επανεξεταστεί ώστε να αξιολογηθεί η πρόοδος που έχει συντελεστεί για την επίτευξη αμοιβαίας εμπιστοσύνης των οικείων συστημάτων εποπτείας. Η εν λόγω επανεξέταση θα πρέπει επίσης να λαμβάνει υπόψη το κατά πόσον τα κράτη μέλη συνάντησαν δυσκολίες στην αναγνώριση της ισοδυναμίας όσον αφορά τα συστήματά τους δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τα ελεγκτικά γραφεία εκ μέρους των αρμόδιων αρχών των Ηνωμένων Πολιτειών. Για τον λόγο αυτό, η παρούσα απόφαση θα πρέπει να εφαρμοστεί για περιορισμένο χρονικό διάστημα.
            
         
               (11)
            
            
               Παρά τον χρονικό περιορισμό, η Επιτροπή θα παρακολουθεί σε τακτική βάση τις εξελίξεις στην εποπτική και ρυθμιστική συνεργασία. Η παρούσα απόφαση θα επανεξεταστεί δεόντως βάσει των σχετικών εποπτικών και ρυθμιστικών αλλαγών στην Ένωση και στις Ηνωμένες Πολιτείες, λαμβάνοντας υπόψη τις διαθέσιμες πηγές σχετικών πληροφοριών. Η εν λόγω επανεξέταση μπορεί να οδηγήσει στην ανάκληση της δήλωσης ισοδυναμίας.
            
         
               (12)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 48 παράγραφος 1 της οδηγίας 2006/43/ΕΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς του άρθρου 46 παράγραφος 1 της οδηγίας 2006/43/ΕΚ, τα συστήματα δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες της Securities and Exchange Commission των Ηνωμένων Πολιτειών της Αμερικής και του Public Company Accounting Oversight Board των Ηνωμένων Πολιτειών της Αμερικής θεωρούνται ότι πληρούν απαιτήσεις ισοδύναμες με εκείνες που ορίζονται στα άρθρα 29, 30 και 32 της συγκεκριμένης οδηγίας.
   Άρθρο 2
   Το άρθρο 1 δεν θίγει τις ρυθμίσεις συνεργασίας μεταξύ των αρμόδιων αρχών ενός κράτους μέλους και των αρμόδιων αρχών των Ηνωμένων Πολιτειών σχετικά με τους μεμονωμένους ελέγχους διασφάλισης ποιότητας.
   Άρθρο 3
   Η παρούσα απόφαση εφαρμόζεται από την 1η Αυγούστου 2016 έως τις 31 Ιουλίου 2022.
   Άρθρο 4
   Η παρούσα απόφαση απευθύνεται στα κράτη μέλη.
   
      Βρυξέλλες, 14 Ιουλίου 2016.
      
         
            Για την Επιτροπή
         
         Jonathan HILL
         
            Μέλος της Επιτροπής
         
      
   
   
      (1)  ΕΕ L 157 της 9.6.2006, σ. 87.
   
      (2)  Εκτελεστική απόφαση 2013/281/ΕΕ της Επιτροπής, της 11ης Ιουνίου 2013, σχετικά με την ισοδυναμία των συστημάτων δημόσιας εποπτείας, διασφάλισης ποιότητας, ερευνών και κυρώσεων για τους ελεγκτές και τις ελεγκτικές οντότητες των Ηνωμένων Πολιτειών της Αμερικής, σύμφωνα με την οδηγία 2006/43/ΕΚ του Ευρωπαϊκού Κοινοβουλίου και του Συμβουλίου (ΕΕ L 161 της 13.6.2013, σ. 8).